टीम इंडिया के लिए तीसरे दिन की शुरुआत कुछ खास नहीं रही और दूसरे दिन के नाबाद बल्लेबाज चेतेश्वर पुजारा जल्दी ही लौट गए. हालांकि उन्होंने आउट होने से पहले मुरली विजय के साथ 107 रन जोड़े. फिर भी दिन का असली खेल तो विराट कोहली के मैदान पर आने के बाद दिखा. विराट कोहली (147) और मुरली विजय (136) ने शतकीय पारियां खेलीं. विराट ने 187 गेंदों में करियर का 15वां और सीरीज में दूसरा शतक जड़ा. विजय ने करियर का आठवां शतक ठोका. विजय और विराट कोहली के बीच 116 रनों की अहम साझेदारी हुई. इंग्लैंड के गेंदबाज मोईन अली, जो रूट और आदिल राशिद ने दो-दो विकेट, जबकि जेक बॉल ने एक विकेट लिया. दिन का खेल खत्म होने तक टीम इंडिया ने 7 विकेट पर 451 रन बनाए. विराट कोहली 241 गेंदों में 17 चौकों की मदद से 147 रन और जयंत यादव 86 गेंदों में 3 चौकों की मदद से 30 रन बनाकर नाबाद लौटे.